﻿             I. CANONIZAREA LUI MIHAI EMINESCU 
 
Canonizarea lui Mihai Eminescu nu depinde de împotrivirea unor 
persoane, fie ele de bunăcredinţă, sau din tabăra ocultă. Un sfânt este 
un sfânt! El, Eminescu, radiază lumina tainică, întru mântuirea 
Neamului. Iar sfinţii sunt comoara tuturor neamurilor. Nici Domnul 
nostru Iisus Hristos nu a abdicat de la adevăr, pentru a nu fi asasinat, 
nici Eminescu. Nici Sfântul Constantin Brâncoveanu cu fiii săi, nici 
sfetnicul său. Şi nici alţi sfinţi. E adevărat că este o diferenţă între 
percepţia creştinilor faţă de canonizarea lui Eminescu şi a unor 
persoane, care deşi apără Biserica şi dau dovadă de patriotism, în sinea 
lor sunt mai aproape de atei. Eminescu a fost mai aproape de 
Dumnezeu, de aceea iubirea sa a fost mai tare, a supravieţuit, atât în 
faţa greutăţilor vieţii, cât şi în timpul anilor de martirizare şi faţă de 
asasinii săi din umbră, sau văzuţi. Eminescu a fost un creştin de cea mai 
autentică trăire. Mihai Eminescu a construit lumea verbului său, din 
iubire, atât în timpul vieţii sale ca om liber, cât şi în timpul captivităţii şi 
martirizării sale. Nu i-a urât nici pe cei care l-au martirizat. 
Documentaţia nu lasă loc de nici o îndoială. Câţi din cei ce se opun 
canonizării lui Eminescu pot spune că n-au urât, indiferent din ce 
motive şi pe cine? Arma lui Eminescu nu a fost ura, ci adevărul. Avea 
tăria sfinţilor. N-a urât pe nimeni, dar nici nu a renunţat la lumina 
adevărului. N-a trădat iubirea, n-a abandonat-o. Iubirea e de sus, de la 
Părintele luminilor. Cu uşurinţă se poate constata că Eminescu are o 
influenţă benefică de excepţie asupra Neamului, îl adună din risipire, îi 
întăreşte capacităţile de solidarizare, îl ajută să-şi trăiască frumos viaţa, 
îi împodobeşte sufletul, îl fortifică în faţa greutăţilor şi provocărilor 
vieţii, îl îndeamnă să contribuie la dăinuirea, la eternizarea Neamului 
Românesc, dar toate acestea vin de la Eminescu în sufletul nostru, fără 
ură. Din înălţimile nimbului carpatin, Mihai Eminescu îşi exercită 
calităţile de sfânt protector al Neamului Românesc! Dinamica prezenţei 
spirituale eminesciene în viaţa Românilor, ne obligă să fim cu luare 
aminte. Iar potrivnicii au alte interese. Bate-voi păstorul şi se va pierde 
turma. Şi Iisus a fost bătut şi răstignit, dar nu şi-a pierdut turma şi nici 
turma nu s-a pierdut de El. Şi Eminescu a fost bătut şi asasinat, dar nu 
ne-a pierdut şi nici noi nu ne-am pierdut de el. 
 
 
 
  
 
 
II. Furt calificat de inteligenţă românească 
 
Răspundem celor care se împotrivesc                       
Celor mai puţin informaţi 
 
 
Suntem bucuroşi că trăim în blândeţea luminii lui Cristos. Cei care se 
aşteaptă la un răspuns tăios, vor fi dezamăgiţi. Ceea ce nu înseamnă că nu 
există o documentaţie de cateva rafturi de cărţi, mai la îndemână, pentru cei 
interesaţi. Ştiind că unii le ignoră cu bună ştiinţă, deci anexează, de la 
înălţimea imaginii lor publice, pe cei mai puţin informaţi, determinându-i, la 
modul direct, sau la modul indirect, prin inducerea unor erori de apreciere, 
vom fi solidari cu cei nevinovaţi. Sunt grupuri largi  care se opun canonizării 
lui Eminescu,  printr-o unică formulare, stereotipie:  Eminescu a avut ca 
amantă, pe Veronica Micle, o femeie căsătorită. Dumnealor nu ştiu dacă 
despre aşa ceva se poate vorbi pe când Veronica Micle era căsătorită, sau 
după ce a devenit văduvă. Pe când era căsătorită, soţul ei certifică pentru 
posteritate că a avut o căsnicie impecabilă. Ceea ce  nu înseamnă că nu ştia 
de  amorul dintre Veronica şi Eminescu. Şi nu numai el, ci şi contemporanii, 
care asistau la un miracol al creaţiei. Era o sacralizare a iubirii, cu dar si har 
pentru sufletul românesc. Textul altor oponenţi e doar cu câteva cuvinte  în 
plus: …budismul din versurile sale. Mai exista şi a treia categorie de 
oponenţi nevinovaţi, care il consideră pe Eminescu ateu : Religia-i o frază de 
dânşii inventată. Aşa li s-a spus  în communism de către bolşevici, care 
aveau ca ţintă ateizarea societăţii. Nimeni nu le-a explicat ca acest vers 
exprima gândurile unor proletari ajunşi la marginile disperării. Despre aceste 
trei categorii se poate vorbi  ca de o singura mare grupare, care nu are  o 
documentare proprie. Au reţinut aceste formulări, unii de la alţii,  sau au 
rămas cu aşa ceva de pe la vreo lecţie, din vremea când erau şcolari. E vorba 
de o masă populară de manevră. În ultimii ani ea este mărită şi blindată cu 
absolventi de liceu şi facultate. Este alimentată cu viclenie de potrivnicii 
vinovaţi faţă de scoaterea lui Emiescu din manualele şcolare şi universitare, 
sau restrângerea lui, pană la câteva poezii, totul ducând la o stare de 
îndepărtare a românilor faţă de Eminescu. E un furt calificat de inteligenţă 
românească, cei fără Eminescu  devin fara Neam, fără responsabilitaţi faţă 
de poporul care i-a plămădit. Indepărtarea lui Eminescu din conştiinţa 
românilor este împletită cu propagarea  ateismului. Din clipa aceasta nu se 
mai poate vorbi cu aceşti români nu numai despre canonizarea lui Eminescu, 
dar nici despre sfinţii Neamului Românesc. 
 
 
Veronica Micle şi Mihai Eminescu 
Ştefan Micle: 1820-4 august 1879. 
Veronica Micle: 22 aprilie 1850-6 august 1889. 
Mihai Eminescu: 15 ianuarie 1850-15 iunie 1889. 
Veronica Micle este ardeleancă din Năsăud. Tatăl ei , Ilie Cîmpeanu, cade 
eroic , pe câmpul de luptă, sub steagul lui Avram Iancu. Mama sa ,Ana 
Câmpeanu şi Veronica se refugiază la Iaşi.Veronica termină Şcoala Centrală 
de Fete din Iaşi în 1863, impresionând prin buna sa pregătire. Cine asistă la 
acest examen? Ardeleanul Ştefan Micle, profesor universitar,  rectorul 
Universităţii din Iaşi. Câţi ani avea  prof. Ştefan Micle? Cu treizeci de ani 
mai mult ca Veronica. O cere în căsătorie. La vârsta de 14 ani Veronica 
devine soţia profesorului Micle. Au doi copii, Valeria şi Virginia. Când o 
cunoaşte Mihai Eminescu? In anul 1872, la Viena, unde era student. Intre 
1872-1874 a fost student la Berlin. Da, Eminescu se îndrăgostise de 
Veronica. Ştiţi, dragi cititori nevinovaţi câţi poeţi, prozatori, compozitori, 
pictori, s-au inspirat şi  au creat capodopere,  în astfel de situaţii? Avem în 
vedere înamorarea pe plan afectiv, romantic, nu iubirea trăită pe plan 
terestru. Şi Dumneavoastră, în adolescenţă, în tinereţe, aţi fost îndrăgostiţi cu 
înflăcărare de vreo fată, fără să ştie ea, sau ştiind, dar totul a rămas în 
imperiul trăirilor sufleteşti. Lui Eminescu de ce îi refuzaţi aşa ceva? Iubirea 
Dvs. a fost ardentă, fără să fie pământească. Într-un anume fel, aceste trări au 
fos stocate de Eminescu în amorul înflăcărat(cuvântul e folosit de Eminescu 
în loc de dragoste, de iubire) al Luceafărului faţă de Cătălina, amor rămas în 
totalitate pe planurile celeste, sacre. Şi din sufletul poetului, din aceste trăiri, 
apare poemul Luceafărul, versul genial al spiritualităţii româneşti. A înobilat 
pentru totdeauna Neamul Românesc. Din rana iubirii neîmpărtăşite. 
Dragostea terestră, dintre Cătălin şi Cătălina este altceva.  
Avea şi Eminescu un chip femenin, care-l inspira. Revenit la Iaşi , in 1875 
frecventează şi salonul literar al familiei Micle. Dragostea  lor se manifesta 
pe planul  înaltei  creaţii poetice. Din această perioada au început să-şi 
dedice poezii. Pe când, dragi contemporani, asemenea saloane literare şi în 
anii pe care îi trăim ? Cum de în educaţia altor neamuri astfel de situaţii sunt 
cunoscute pâna la nivelul unor oameni mai puţin informaţi, iar la noi, 
sublimul este bagatelizat? 
Profesorul Ştefan Micle se stinge din viaţă la 4 august 1879. După această 
dată Mihai Eminescu îşi exprimă dorinţa de a se căsători cu Veronica Micle. 
Impotriva acestei posibile familii s-a viclenit, impidecând-o, Eminescu fiind 
supus unei adevarate torturi sufletesti. Mai târziu devenise o imposibilitate. 
Eminescu,  Mirele Neamului Romanesc, ajunsese la  confruntarea finală cu 
cei ce se impotriveau sfintelor aspiraţii româneşti. De va fi nevoit să-i 
înfrunte cu preţul propriei vieţi, o va face, dar fără să rişte şi viaţa celei 
dragi. Tragismul acestei perechi fara pereche va străbate veacurile. Iubirea 
lui Eminescu a acces în orizontul divinităţii, iubindu-şi restaurator familia 
cea mare, a tuturor românilor. 
 
 
 
 
III. EMINESCU, PROFIL SPIRITUAL IGNORAT 
Unor cărturari care îl preţuiesc pe Mihai Eminescu 
 
Cu îngrijorare constatăm că Eminescu nu este cel apărat împotriva detractorilor 
care acţionează pentru îndepărtarea lui din memoria activă a românilor. 
Avem în vedere acei intelectuali de bunăcredinţa care au mentalul deformat 
de prea lungul trai în anii ideologiei atee comuniste. Eminescu apărat şi 
propovăduit de ei pur şi simplu nu există, de aceea nici nu prea au spor în 
demersul  patriotic, naţionalist. Nici profesorii, aşa, cei de liceu, atât în 
regimul communist, cât şi în democraţia de după 1989, nu au respectat şi nu 
respectă nici litera, nici spiritul versurilor, cenzurându-l pe Eminescu. Iar 
Eminescu, axial, reiese din mărturisirea sa de credinţă, formulată cu claritate 
în poemul Luceafărul. Şi tocmai asupra acestui poem se acţionează cu 
cenzura. De aici şi rezultatul în mentalul unor oameni de bunăcredinţă şi de 
o aleasă cultură. Conform educaţiei din şcoală. Oare chiar de o aleasă cultură 
să fie vorba când se scrie că Eminescu nu are cam nimic în comun cu 
religia, poate chiar din contră...religia nu are nimic de a face cu 
Eminescu..., oare chiar de o aleasă cultură să fie vorba când se scrie, 
atribuindu-i şi  acordându-i însuşiri şi titluri nemeritate, este mai curând un 
act jignitor, la adresa marelui poet?!  

